Komission asetus (EY) N:o 1035/2003, annettu 17 päivänä kesäkuuta 2003, tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 soveltamista koskevista yksityiskohtaisista säännöistä annetun asetuksen (EY) N:o 2316/1999 muuttamisesta pellavalajikkeiden luettelon osalta



Virallinen lehti nro L 150 , 18/06/2003 s. 0024 - 0025



Komission asetus (EY) N:o 1035/2003, annettu 17 päivänä kesäkuuta 2003, tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 soveltamista koskevista yksityiskohtaisista säännöistä annetun asetuksen (EY) N:o 2316/1999 muuttamisesta pellavalajikkeiden luettelon osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999(1), sellaisena kuin se on viimeksi muutettuna asetuksella (EY) N:o 1038/2001(2), ja erityisesti sen 9 artiklan, sekä katsoo seuraavaa: (1) Komission asetuksessa (EY) N:o 2316/1999(3), sellaisena kuin se on viimeksi muutettuna asetuksella (EY) N:o 335/2003(4), vahvistetaan asetuksen (EY) N:o 1251/1999 soveltamista koskevat yksityiskohtaiset säännöt tietyille peltokasveille myönnettävän pinta-alatuen edellytyksistä ja määritellään kesannoinnin edellytykset. (2) Yhteisön harjoittaman laadun parantamiseen tarkoitetun politiikan jatkamiseksi rypsin- ja rapsinsiementen pinta-alatuen hakijoiden tukioikeus on rajoitettu tiettyjä siemenlajikkeita ja -laatuja kylväneisiin hakijoihin. Tukeen oikeutettujen lajikkeiden määrittelemiseksi viitataan neuvoston direktiivillä 2002/53/EY(5) perustettuun viljelykasvilajien yleiseen lajikeluetteloon. On tarpeen täsmentää tukioikeuden säilymisaika siinä tapauksessa, että jokin lajike poistetaan yleisestä lajikeluettelosta. (3) Eräitä uusia kuiduntuotantoon tarkoitettuja pellavalajikkeita voidaan pitää tukeen oikeutettuina. Ne olisi sisällytettävä asetuksen (EY) N:o 2316/1999 liitteessä XII olevaan tukijärjestelmään kuuluvien lajikkeiden luetteloon. (4) Tämän vuoksi asetus (EY) N:o 2316/1999 olisi muutettava vastaavasti. (5) Tässä asetuksessa säädetyt toimenpiteet ovat viljan hallintokomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 2316/1999 seuraavasti: 1) Korvataan 4 artiklan 1 kohta seuraavasti: "1. Jäsenvaltioiden on ennen mitään maksuja pantava täytäntöön rypsin- ja rapsinsiemeniä koskeva laatupolitiikka rajoittamalla pinta-alatukioikeus vain sellaisiin viljelyaloihin, joille on kylvetty neuvoston direktiivillä 2002/53/EY(6) perustettuun viljelykasvilajien yleiseen lajikeluetteloon ilmoitettuja ja merkittyjä varmennettuja 00-lajikkeisiin kuuluvia rypsin- ja rapsinsiemeniä. Jos lajike poistetaan yleisestä luettelosta, oikeus tukeen säilyy enintään lajikkeen hyväksynnän päättymistä seuraavan kolmannen vuoden 30 päivään kesäkuuta. Edellä mainituilla 00-lajikkeilla tarkoitetaan lajikkeita, joiden tuottamien siementen glukosinolaattien enimmäispitoisuus on 25 mikromoolia grammalta ja kosteuspitoisuus 9 prosenttia standardin EN ISO 9167-1: 1995 mukaisesti määritettynä ja joiden erukahappopitoisuus on enintään 2 prosenttia rasvahappojen kokonaispitoisuudesta standardin EN ISO 5508: 1995 mukaisesti määritettynä." 2) Lisätään liitteessä XII olevaan 1 kohtaan kuiduntuotantoon tarkoitetun pellavan lajikkeet "Alizée" ja "Drakkar". 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Asetuksen 1 artiklan 2 kohtaa sovelletaan markkinointivuodesta 2003/2004. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä kesäkuuta 2003. Komission puolesta Franz Fischler Komission jäsen (1) EYVL L 160, 26.6.1999, s. 1. (2) EYVL L 145, 31.5.2001, s. 16. (3) EYVL L 280, 30.10.1999, s. 43. (4) EUVL L 49, 22.2.2003, s. 3. (5) EYVL L 193, 20.7.2002, s. 1. (6) EYVL L 193, 20.7.2002, s. 1.